הרצוג, פוקס, נאמן ושות'

הרצוג, פוקס, נאמן ושות' הוא ממשרדי עורכי הדין הגדולים בישראל. נכון לשנת 2020, במשרד כ-417 עורכי דין, מתוכם כ-162 שותפים. המשרד מתמחה בתחומים רבים של המשפט האזרחי, דיני חברות, דיני מיסים, הגבלים עסקיים, דיני בנקאות וקניין רוחני. מרכזו של המשרד בתל אביב, ובנוסף קיימים סניפים בחיפה ובפאלו אלטו שבקליפורניה. המשרד נוסד ב-4 ביולי 1972 על ידי חיים הרצוג, ששימש לאחר מכן כנשיא מדינת ישראל וחבר הכנסת, מייקל פוקס, עורך דין שעלה מלונדון ארבע שנים קודם לכן, וד"ר יעקב נאמן, מומחה לדיני מיסים ולימים שר האוצר ושר המשפטים של מדינת ישראל. בשנת 1975 עזב הרצוג את המשרד מתוקף פעילותו הציבורית ומינויו לתפקיד שגריר ישראל באומות המאוחדות. פעילותו הציבורית של נאמן גרמה לו לעזוב את המשרד פעמים אחדות, והוא שימש בו כשותף בכיר בין השנים 1972–1979, 1996-1981, 1997-1996, 2009-1998. פוקס המשיך להיות פעיל במשרד עד לפטירתו בשנת 2009‏. המשרד שם דגש על פעילות בינלאומית הקשורה בישראל. חלק מעורכי הדין שבמשרד חברים גם בלשכות עורכי דין בחו"ל. במסגרת פעילותו הבינלאומית טיפל המשרד בעסקאות רכישה של חברות ישראליות, שבהן היו מעורבים תאגידים רב-לאומיים כמיקרוסופט, גוגל, יאהו!, apple inc, אפל ישראל, פייסבוק ישראל, Facebook inc, ג'נרל אלקטריק, נורטל ואחרים. בפעילותו בתחום הבנקאות מעניק המשרד שירותים למרבית הבנקים בישראל, וכן לבנקים וחברות השקעות בינלאומיות הפעילות בישראל. עם לקוחות המשרד בתחום האנרגיה והתשתיות נמנים חברת החשמל לישראל, בריטיש גז וחברות זרות שהתחרו על הקמת מתקני התפלת מים בישראל. בתחום מיזוגים ורכישות היה המשרד מעורב בעסקאות לרכישת חלקים מבנק לאומי, בזק, סלקום וחברות בולטות נוספות במשק הישראלי. שמות כל עורכי הדין שבמשרד, שותפים ושכירים, מופיעים על נייר המכתבים של המשרד, ותופסים בו כחצי עמוד (אלא שהרשימה לא עודכנה בשנים האחרונות). יעקב נאמן הסביר: "בנייר הפירמה אין אצלנו הבחנה בין שותפים ללא שותפים, ואין תארים אקדמיים ליד השם, אף שלכמה מאתנו יש דוקטורט. אנו מעוניינים שכולם ירגישו שווים." עו"ד מאיר לינזן, השותף המנהל במשרד, יזם הסכם פרישה לפיו עורכי דין יפרשו מהמשרד בגיל 60, גיל נמוך מהמקובל, כדי להפוך את המשרד לאטרקטיבי לעורכי דין צעירים. ב-2017 רכש המשרד כ-15 קומות בצמד מגדלי "תאומי רובינשטיין" הנמצא במתחם חסן ערפה ברחוב יצחק שדה בתל אביב-יפו וביוני 2021 עבר המשרד באופן רשמי מבית אסיה בצפון העיר, שם שכן כ-30 שנה, לפרויקט. אתר האינטרנט הרשמי של הרצוג, פוקס, נאמן ושות' הרצוג, פוקס, נאמן ושות', ברשת החברתית פייסבוק Dun's 100 דירוג החברות המובילות בישראל - הרצוג פוקס נאמן באתר דן אנד ברדסטריט ישראל הרצוג, פוקס, נאמן ושות', משרד עורכי דין, באתר "חדשות מחלקה ראשונה" שוקי שטאובר, עו"ד ועוד, 2005, הפרק "עו"ד ד"ר יעקב נאמן (אורכב 03.03.2016 בארכיון Wayback Machine)" אלה לוי-וינריב, ‏עו"ד מאיר לינזן: "אנחנו המותג הישראלי מספר 1 בעולם בעריכת דין", באתר גלובס, 5 בינואר 2010 הילה רז, "אנחנו לא מייצגים אף טייקון; אין ספק שקיימת בעיית ריכוזיות בישראל", באתר TheMarker‏, 16 במאי 2012 הרצוג, פוקס, נאמן באתר הקוד נתוני החברה באתר legalease בע"מ Dun's 100 דירוג משרדי עורכי דין 2018 באתר דן אנד ברדסטריט ישראל. האתר הרשמי של הרצוג, פוקס, נאמן ושות' נורית רוט וכנען ליפשיץ, מת עו"ד מיכאל פוקס, מייסד משרד הרצוג פוקס נאמן, באתר הארץ, 10 במאי 2009 ראו דוגמה שוקי שטאובר, עו"ד ועוד, 2005, הפרק "עו"ד ד"ר יעקב נאמן", עמ' 175 ענת רואה, העזיבה הגדולה בהרצוג פוקס נאמן: "אסור ששותפים ותיקים יהפכו לעול על המשרד", באתר כלכליסט, 12 בספטמבר 2013 רונית הראל, "זה קריטי לשרידות": הסיפור שמאחורי המעבר של פירמת עורכי הדין הגדולה בישראל למגדל בדרום ת"א, באתר TheMarker‏, 27 בספטמבר 2021